Salacgrīvas kultūras namā

Sestdien 2022. gada 15. janvārī plkst. 16.00

**NOVECENTO**

**DUO COLORE - Ilze Urbāne (flauta) un Diāna Zandberga (klavieres)**

“Duo Colore” – pianiste Diāna Zandberga un flautiste Ilze Urbāne piedāvā kamermūzikas programmu NOVECENTO ar itāļu komponistu mūziku. Kā vēsta nosaukums, koncertā skanēs 20.gadsimta komponistu skaņdarbu izlase, pārstāvot izcilākās itāļu flautas repertuāra virsotnes.

Izvēlētā programma parāda, cik dažāds savās muzikālajās izpausmēs bija itāļu modernisms, jo duets atskaņos neoklasisko Ferručo Buzoni “Divertismentu”, romantisko Leonardo di Lorenco “Koncertallegro”, kā arī pārsteidzoši impresionistiski krāsaino Alfredo Kazellas “Siciliānu un burlesku” un Mario Pilati Sonāti. Līdzās poētiskajām A. Kazellas un M. Pilati miniatūrām no cikla “Cilvēciskās vājības” klavierēm, skanēs krāšņi virtuoza mūzika flautai solo - gan sapņainā Leonardo di Lorenco “Mitoloģiskās svīta”, gan reibinoši sarežģītā Lučāno Berio Sekvence.

“Duo Colore” savu sadarbību sāka 2021. gadā Jāzepa Vītola Latvijas Mūzikas akadēmijas Profesionālās doktorantūras darba ietvaros.

**Ilze Urbāne** flautas spēli mācījusies Jāzepa Vītola Latvijas Mūzikas akadēmijas profesora Imanta Sneibja, vēlāk profesora Viļņa Strautiņa klasē. Bijusi Pasaules jauniešu simfoniskā orķestra mūziķe (1992, 1993) un Dalasas (ASV) Universitātes Mākslas skolas stipendiāte (1992–1994). Maģistrantūrā flautas spēli studējusi Džuljarda skolā Ņujorkā pie simfoniskā orķestra flautu grupas koncertmeistares Karolas Vinsenses, kļūstot par pirmo diplomēto šīs augstskolas mūziķi no Latvijas.

Starptautiskā radioierakstu konkursa *Concertino Praha* (1986, II prēmija), Vissavienības konkursa Maskavā, Krievijā (1987) un starptautiskā flautistu konkursa Bernē, Šveicē (2000) laureāte Ilze Urbāne ir papildinājusies meistarklasēs pie ievērojamā franču flautista Patrika Galuā, pasaulslavenā Džeimsa Golveja Šveicē (1995) un Trevora Veja Anglijā (1997–1998).

Spēlējusi vairākos ASV simfoniskajos orķestros, uzstājusies ar izciliem Eiropas kolektīviem, to vidū *Maskavas Virtuozi* Vladimira Spivakova vadībā, un orķestri KREMERata Baltica Gidona Krēmera vadībā. Rīgā klausītājiem bijusi iespēja dzirdēt Ilzes Urbānes spēli gandrīz divdesmit solokoncertos, kā arī vairākkārt atskaņojot solo ar Latvijas Nacionālo simfonisko orķestri, Latvijas Filharmonijas kamerorķestri, kamerorķestri *Rīgas kamermūziķi* u.c.

Ilze Urbāne ir Latvijas Nacionālā simfoniskā orķestra mūziķe un Jāzepa Vītola Latvijas Mūzikas akadēmijas mācībspēks, kā arī Profesionālās doktora studiju programmas doktorante. Aktīvi koncertē kā soliste un dažādos kameransmabļos Latvijā, Igaunijā, Lietuvā, Francijā, Čehijā, Somijā, Vācijā, Krievijā, un ASV.

**Diāna Zandberga** studējusi Jāzepa Vītola Latvijas Mūzikas akadēmijā pie profesora Jura Kalnciema. No 2000. līdz 2004. gadam pilnveidoja klavierspēli Eiropas Mūzikas akadēmijā Erbā Itālijā pie leģendārā Lazara Bermana, bet nākamos četrus gadus papildinājās Granadosa-Maršala akadēmijā Barselonā pie pasaulslavenās spāņu pianistes Alisijas de Laročas.

Mācījusies JVLMA doktorantūrā pie profesores Jeļenas Ļebedevas un profesora Sergeja Osokina, 2014. gadā iegūstot mākslas zinātņu doktora grādu.

Kopš 1996. gada Diāna Zandberga aktīvi koncertē Latvijā, Lietuvā, Igaunijā, Somijā, Krievijā, Francijā, Slovākijā, Spānijā, Bulgārijā, Rumānijā, Polijā, Nīderlandē, Vācijā, Itālijā, Ungārijā, Kubā un Amerikas Savienotajās Valstīs, ir sniegusi koncertus kā soliste ar Šumenas simfonisko orķestri Bulgārijā (diriģents Staņislavs Uševs), Katalonijas simfonisko orķestri *Palau de la Musica Catalana* Barselonā, Barselonā (diriģents Uve Munds), Krievijas Valsts simfonisko orķestri *Klasika* Sanktpēterburgā (diriģents Aleksandrs Kantorovs), Bakau filharmonijas simfonisko orķestri (diriģents Frančesko Atardi) Rumānijā, kā arī prestižajā koncertciklā *Serate Musicali* Milānā (Itālija), *Teatro dal Verme*.Pianiste ir vairāku desmitu dažādu komponistu klavierdarbu pirmatskaņotāja, ieskaņojusi septiņus klaviermūzikas albumus.

Diāna Zandberga ir JVLMA Klavieru katedras mācībspēks un Profesionālās doktora studiju programmas direktore.

dianazandberga.com